DA Den Europæiske Unions Tidende CE 84/340

(2004/C 84 E/0399)

SKRIFTLIG FORESPØRGSEL E-0239/04

af Olivier Dupuis (NI) til Kommissionen

(2. februar 2004)

Om: Forfølgelser af kristne og buddhister i Den Demokratiske Folkerepublik Laos

Myndighederne i Den Demokratiske Folkerepublik Laos har for nylig givet ordre til arrestationen af 11 kristne laotere. Ifølge erklæringerne i Vientiane Times af udenrigsministeriets talsmand, Yong Chanthalangy, er de arresterede tiltalt for »besiddelse af giftstoffer«. I samme interview understreger Yong Chanthalangy, at hans land til fulde anerkender religionsfriheden og afviser anklagerne fra flere sammenslutninger, som kæmper for respekten for de grundlæggende rettigheder i Laos, som går på, at deres tilhængere er blevet arresteret, fordi de har deltaget i julemessen. Den laotiske menneskerettigheds-bevægelse, som har sit hovedsæde i Paris, havde noteret sig arrestationen i Attapeu-provinsen den 28. og 29. december af 11 kristne, som for hovedpartens vedkommende tilhørte de etniske minoriteter Khmu og Oey. Ved denne lejlighed gjorde den laotiske menneskerettighedsbevægelse igen opmærksom på forfølgelserne af adskillige kristne og buddhister og understregede, at erklæringerne fra myndighederne i Vientiane til fordel for religionsfriheden primært var henvendt til bidragydende lande og organisationer. I virkeligheden betragter styret religionsfriheden som en trussel. Udenrigsministeriets talsmand præciserede, at de omtalte personer »ikke er anklagede, men tilbageholdt med henblik på afhøringer om besiddelsen af giftstoffer«. Yong Chanthalangy har desuden benægtet sandheden af oplysningerne fra Radio Free Asia og andre udenlandske nyhedsbureauer om, at ti kristne skulle være blevet arresteret i den sydlige Savannakhet-provins for at have været i færd med at organisere en protestdemonstration imod arrestationen af deres trosfæller i Attapeu.

Hvilke oplysninger råder Kommissionen over i forbindelse med arrestationerne af kristne laotere i Attapeu-og Savannakhetprovinserne? Mener Kommissionen ikke, at arrestationen af laotiske borgere, som er foretaget på trods af en total mangel på anklagepunkter, er en klar overtrædelse af principperne om demokratiet, retsstaten og de grundlæggende rettigheder, som udgør fundamentet i samarbejdsaftalen mellem EU og Den Demokratiske Folkerepublik Laos? Mener Kommissionen stadig, at samarbejdsaftalen skal bevares på trods af de systematiske og alvorlige overtrædelser, som myndighederne i Vientiane gør sig skyldige i? Har Kommissionen rejst disse spørgsmål i forbindelse med det sidste møde i Det Blandede Udvalg EU-Laos den 7. januar i år? Hvilke resultater blev i givet fald opnået?

Svar afgivet på Kommissionens vegne af Christopher Patten

(27. februar 2004)

Den laotiske regerings holdning til religion har ændret sig gennem de seneste år: de fleste medlemmer af det laotiske revolutionære folkepartis politbureau deltager nu åbenlyst i landets største buddhistiske ceremonier

Kommissionen har dog kendskab til rapporter om at religionsfriheden er begrænset i visse dele af Laos, og om at medlemmer af kristne grupper forfølges og/eller indespærres i visse provinser på grund af deres religiøse tilhørsforhold. Der har også være rapporter om at troende og deres åndelige ledere er blevet udsat for arrest og detention uden at blive stillet for en dommer. Og dette til trods for at trosfrihed er grundlovssikret.

Med hensyn til det specifikke tilfælde som omtales af det ærede medlem, kan Kommissionen i henhold til sine kilder meddele at de 11 personer som blev arresteret i Attapeu i december 2003, blev frigivet for et par uger siden. Kommissionen har ikke kunnet bekræfte rapporterne om arrestationer i Svannaketh.

Kommissionen fører en politik baseret på en konstruktiv politisk dialog med den laotiske regering, kombineret med vedvarende bistand til de mest udsatte gruppe i det laotiske samfund via EF-støttede udviklingsprogrammer. Suspension af støtte indtil menneskerettighederne overholdes, bør være sidste udvej, da suspension må forventes at få negative følger for de befolkningsgrupper hvis rettigheder krænkes.

Skulle det imidlertid ske at situationen forværres i en sådan grad at samarbejdet med Laos bringes i fare, vil Kommissionen være rede til at tage det nuværende grundlag for samarbejdet med Laos op til overvejelse og fremsætte passende forslag i nært samarbejde med medlemsstaterne og Europa-Parlamentet.

Spørgsmålet om menneskerettighederne, og herunder om trosfrihed, blev taget op på det seneste møde i EF's og Laos' fællesudvalg; parterne enedes om at nedsætte en uformel arbejdsgruppe om samarbejde inden for institutionsopbygning og administrativ reform, forvaltningspraksis og menneskerettigheder. Kommissionen vil således kunne drøfte denne sag nærmere med den laotiske regering inden for nævnte uformelle arbejdsgruppe og tilskynde Laos til at iværksætte foranstaltninger til forbedring af de religiøse mindretals forhold.